מייקל דאגלס

מייקל קירק דאגלס (באנגלית: Michael Kirk Douglas; נולד ב-25 בספטמבר 1944) הוא שחקן קולנוע וטלוויזיה ומפיק יהודי-אמריקאי. זוכה שני פרסי אוסקר (כמפיק – 1975 וכשחקן ראשי – 1987), שישה פרסי גלובוס הזהב, פרס אמי (2013) ופרס בראשית (2015). בנו של השחקן קירק דאגלס.

ביוגרפיה
דאגלס נולד בניו ברונזוויק, ניו ג'רזי, הבכור מבין שני בניהם של זוג השחקנים קירק דאגלס ודיאנה דיל. סבו וסבתו מצד אביו היו מהגרים יהודים מצ'אבוסי (כיום בבלארוס, אז חלק מהאימפריה הרוסית). אביו נולד בשם איסר דניאלוביץ'. אימו נולדה בברמודה למשפחה נוצרית. הוריו התגרשו כשהיה בן 7 ואימו נישאה שנית. הוא התגורר עימה ועם אביו החורג עד גיל 16. יש לו עוד שני אחים מנישואיו השניים של אביו.

דאגלס רואה עצמו כיהודי רפורמי, אף כי איננו נחשב ליהודי על פי ההלכה מאחר שאמו הייתה נוצרייה-פרוטסטנטית.

דאגלס למד בבית ספר פרטי בניו יורק, אחר כך בבית ספר פרטי ופנימייה בדירפילד, מסצ'וסטס, ובוולינגפורד, קונטיקט. הוא קיבל תואר ראשון באמנות הדרמה מאוניברסיטת קליפורניה בסנטה ברברה בשנת 1968, ולמד משחק אצל ווין האנדמן בתיאטרון אמריקן פלייס, בניו יורק.
קריירה
תפקידו הראשון בקולנוע היה במקרה, בעת שביקר בישראל בפעם הראשונה עם אביו, ב–1965 כשהיה בן 20, לצורך צילומי הסרט "הטל צל ענק", בו כיכב אביו קירק דאגלס, שגילם את דמותו של האלוף דוד מרכוס. בזמן הצילומים מישהו שהיה צריך לנהוג בג'יפ צבאי לא יכול היה לעשות זאת, ואז אביו אמר לו: קפוץ פנימה ותנהג אתה.

תפקיד המשחק המשמעותי הראשון שלו היה במחזה טלוויזיוני, "The Experiment", עבור רשת CBS ב-1969.

בשנים 1972–1976 שיחק בסדרת הטלוויזיה "רחובות סן פרנסיסקו", ששודרה ברשת ABC.

בשנת 1975 הפיק את הסרט "קן הקוקייה", שזכה בחמישה פרסי האקדמיה האמריקנית לקולנוע (פרס אוסקר), בכיכובו של ג'ק ניקולסון.

בשנת 1978 כיכב בסרט המתח "עילפון חושים" בבימויו של מייקל קרייטון. שנה אחר כך כיכב בדרמה "הסינדרום הסיני" לצד ג'יין פונדה, ג'ק למון, סרט העוסק בשאלת הבטיחות של תחנות כוח גרעיניות. העלילה עוקבת אחר שדרנית וצלם טלוויזיה המגלים בעיות בטיחות קשות בכור גרעיני המוסתרות ומטוייחות על ידי הנהלת הכור.

בשנת 1984 כיכב לצד קת'לין טרנר ודני דה ויטו בסרט ההרפתקאות "בעקבות האוצר הרומנטי", שאותו גם הפיק. ובשנת 1985 בסרט ההמשך "בעקבות אוצר הנילוס".

בשנת 1985 כיכב בתפקיד כוריאוגרף בדרמה המוזיקלית "שורת המקהלה".

בשנת 1987 כיכב סרטו של אוליבר סטון "וול סטריט", בתפקיד ברוקר צעיר שמנסה להתעשר ממידע פנים ואת הקונפליקטים שהוא חווה בדרך. על משחקו בסרט זכה בפרס אוסקר לשחקן הטוב ביותר. באותה שנה גם כיכב, לצד גלן קלוז, במותחן הארוטי "חיזור גורלי", סרט העוסק בניאוף ותוצאותיו האפשריות וההרסניות. הסרט זכה להצלחה קופתית, וגרף הכנסות של 220 מיליון דולר חודשים בלבד לאחר שיצא לאקרנים.

בשנת 1992 כיכב לצד שרון סטון במותחן הארוטי "אינסטינקט בסיסי". הסרט זכה להצלחה קופתית גדולה והיה לאחד משוברי הקופות של שנת 1992, עם הכנסה של כמעט 353 מיליון דולר. על תפקידו בסרט קיבל דאגלס שכר שיא של 15 מיליון דולר.

בשנת 2000 כיכב לצד אשתו קתרין זיטה-ג'ונס בסרט הפשע "טראפיק", בבימויו של סטיבן סודרברג. הסרט זכה לביקורות חיוביות, והיה מועמד לחמישה פרסי אוסקר שמתוכם הוא זכה בארבעה.

בשנת 2003 הפיק וכיכב, לצד אביו קירק ובנו קמרון, בסרט "הכל עובר במשפחה". עלילת הסרט עוקבת אחר שלושה דורות של משפחה ניו יורקית שלא מתפקדת. הסרט היה מבוסס בחלקו על חלקים בביוגרפיה של משפחת דאגלס עצמה.

בשנת 2006 כיכב לצד קים בייסינגר במותחן "המאבטח" שהפיק ארנון מילצ'ן, כשומר הראש של אשת נשיא ארצות הברית.

בשנת 2013 כיכב בסרט "חיי עם ליברצ'ה", סיפורו האמיתי של סקוט טורסון צעיר שהגיע להוליווד, פגש במקרה את הפסנתרן ליברצ'ה, ובין השנים התפתחתה מערכת יחסים סוערת ומורכבת שלוותה את ליב'רצה עד לימי גסיסתו ממחלת האיידס. על תפקידו בסרט
זכה בפרס גלובוס הזהב ובפרס גילדת שחקני המסך.

בשנת 2018 שיחק בתפקיד הנרי פים, בסרט גיבורי-העל "אנטמן והצרעה" של אולפני מארוול. באותה שנה גם זכה בפרס גלובוס הזהב בקטגוריית השחקן הטוב ביותר בסדרה קומית, על תפקידו בסדרה "שיטת קומינסקי" של נטפליקס.

 חיים אישיים 
דאגלס נשא לאישה את דיאנדרה לוקר ב-20 במרץ 1977. לזוג נולד בן אחד, השחקן קמרון דאגלס (נולד ב-13 בדצמבר 1978). בשנת 1980 היה דאגלס מעורב בתאונת סקי קשה שבעקבותיה נטל פסק זמן מקריירת המשחק למשך שלוש שנים. בספטמבר 1992 טופל במרכז טיפול למכורים לאלכוהול. בשנת 2000, לאחר 23 שנות נישואים, דאגלס ודיאנדרה התגרשו.

דאגלס פגש לראשונה את קתרין זיטה-ג'ונס, בפסטיבל הסרטים האמריקאי של דוביל בצרפת בשנת 1998. הם נפגשו לאחר שראה את הסרט "המסכה של זורו" שבו השתתפה, וביקש לעמוד בקשר איתה במהלך הפסטיבל. דאגלס התחתן עם זיטה-ג'ונס ב-18 בנובמבר 2000. לזוג שני ילדים, מייקל דילן (נולד ב-8 באוגוסט 2000) וקאריס זיטה (נולדה ב-20 באפריל 2003). באוגוסט 2013, לאחר 13 שנות נישואים, דאגלס וזיטה-ג'ונס החליטו להיפרד, אך באוקטובר 2013 הם חידשו את הקשר, וביוני 2014 הגיעו לישראל לחגוג יחד בר מצווה בירושלים לבנם הצעיר דילן.

בספטמבר 2008 הנחה דאגלס את טקס פתיחת פסטיבל הסרטים הישראלי בלוס אנג'לס.

במהלך אוגוסט 2010 הודיע דאגלס כי הוא סובל מסרטן בגרונו, אולם בינואר 2011, הוא הודיע שנרפא.

ב-2 ביוני 2024 במהלך מלחמת חרבות ברזל הגיע לביקור תמיכה בישראל, במסגרתו ביקר בקיבוץ בארי שנפגע אנושות בטבח שבעה באוקטובר.
פרסים והוקרה
בשנת 2009 זכה בפרס פרס מכון הסרטים האמריקאי למפעל חיים.

בינואר 2015 הכריזה קרן פרס בראשית (Genesis Prize) על בחירתו של דאגלס לחתן השני של הפרס. הפרס בסך מיליון דולר הוענק לדאגלס ב-18 ביוני 2015 בירושלים. דאגלס הודיע על כוונתו לתרום את כספי הפרס לעידוד הפעילות להגברת המודעות לחשיבות הגיוון והפתיחות בחיי העם היהודי, ולמציאת פתרונות חדשניים לבעיות קיומיות ברמת הקהילה והעולם כולו.
פילמוגרפיה
שמאל|ממוזער|220px|מייקל דאגלס, 2008

 טלוויזיה 
 ה-FBI (1971) - בתפקיד: ג'רי ויליאמס
 מרכז רפואי (1971) - בתפקיד: ג'ונתן קואולי
 שיטת קומינסקי (2018–2021) - בתפקיד: סאנדי קומינסקי
לא רעב ולא אוהב (2019, דיבוב) - בתפקיד: גיא-אם-איי
 מה אם...? (2021, דיבוב) - דוקטור האנק פים
 פרנקלין (2024) - בנג'מין פרנקלין

קישורים חיצוניים






הערות שוליים

קטגוריה:אמריקאים ממוצא ברמודי
קטגוריה:שחקני קולנוע וטלוויזיה יהודים אמריקאים
קטגוריה:זוכי פרס גלובוס הזהב: מפעל חיים
קטגוריה:זוכי אוסקר: השחקן הטוב
קטגוריה:זוכי פרס גילדת שחקני המסך - שחקנים
קטגוריה:זוכי פרס בראשית
קטגוריה:מפיקי קולנוע יהודים אמריקאים
קטגוריה:זוכי אמי בפריים טיים: שחקן ראשי במיני-סדרה או בסרט
קטגוריה:זוכי פרס גלובוס הזהב: קולנוע: שחקן ראשי בדרמה
קטגוריה:זוכי פרס גלובוס הזהב: טלוויזיה: שחקן במיני-סדרה או בסרט טלוויזיה
קטגוריה:זוכי פרס גלובוס הזהב: טלוויזיה: שחקן בתוכנית מוזיקלית או קומית
קטגוריה:זוכי פרס דונוסטיה
קטגוריה:בוגרי אוניברסיטת קליפורניה בסנטה ברברה
קטגוריה:אישים זוכי פרסי איגוד מבקרי הקולנוע של לוס אנג'לס
קטגוריה:שחקנים ביקום הקולנועי של מארוול
קטגוריה:אמריקאים שנולדו ב-1944